Wol der suͤssen wandelunge
Wol der suͤssen wandelunge·
swas winter trůbte·
das tůt sumer clar·
das froͤit alte· das froͤit iunge·
wan sumer v̊bte
doch ie wunnen schar·
wol im swer sich nu froͤiwen sol·
dem ist so wunnenklichen wol·
swas aber ich von wunnen schowe·
doch wil min frowe·
dc ich kumber dol·

Owe solt ich vnd min frowe
vnsich vereinen·
vnd vns danne ergên·
in ein schonen wilden owen
dc ich die reinen·
sehe in blůmen sten·
da sungen vns dú vogellin·
wa mechte mir danne bas gesin·
so vunde ich da schon gerête·
von sumer wête·
zeinem bette fin·

Das wolde ich von blůmen machen·
von vol wunder·
vnd von camandre·
dc es von wunnen moͤchte lachen·
da muͤsten vnder
múnzen vnde kle·
die wanger muͤsten sin von blůt·
das culter von bendichten gůt·
dú linlachen clar von rosen·
es were ir losen·
libe nicht vorbehůt·

Wer si nicht so lobeliche·
si wer zedanke
an das bette mir·
si ist so rein so wunnenriche·
dauon nit krankú
wunne horte zir·
so spreche ich lieb nu sich wie vil·
das bette hat der wunnenspil·
darvf ge mit mir vil here·
ich vúrchte sere·
das si sprêche inwil·

Wan das mir ir zorn we tete·
ich wurde ane lǒgen·
da gewaltig ir
swes ich si lieblich irbête·
das brechte tǒgen·
hohe froͤide mir·
e das aber ich si wolde lan·
ich wolde si doch vmbevan·
vnd si dan· ans bette swingen·
owe das ringen·
mag mir wol vorgan·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse